SHIZUKU
SHIZUKU (japāņu: "ūdens pile") jeb GCOM-W1 (angļu: Global Change Observation Mission - Water 1) ir Japānas Aerokosmisko pētījumu aģentūras (JAXA) Zemes novērošanas pavadonis ūdens cikla pētījumiem. Tas iekļaujas ASV/Francijas klimata pētniecības pavadoņu sistēmā A-Train. Kosmiskais aparāts palaists 2012. gada maijā solārsinhronā orbītā. Pavadonis apgādāts ar mikroviļņu skenējošo radiometru Advanced Microwave Scanning Radiometer 2 (AMSR2), ar kuru mēra vāju mikroviļņu emisiju no Zemes virsmas un atmosfēras. Tas ļauj novērot nokrišņus, ūdens tvaiku, jūras virsmas vēju ātrumu, jūras virsmas temperatūru, augsnes mitrumu un sniega dziļumu. AMSR2 rotē ar vienu apgriezienu 1,5 sekundēs, iegūstot datus 1450 km platumā un aptverot 99 % Zemes divās dienās. AMSR2 ir Japānas pavadonī ADEOS II (beidzis darboties 2003. gadā) uzstādītā instrumenta AMSR un NASA pavadoņa Aqua instrumenta AMSR-E (sabojājies 2011. gadā) uzlabota versija. Līdzīgs radiometrs bija arī uz Eiropas pavadoņa Envisat, bet ar to tika zaudēti sakari 2012. gada aprīlī. SHIZUKU tika palaists 2012. gada 17. maijā 16:09 UTC ar nesējraķeti H-IIA/202 (lidojums 21) no Tanegasimas kosmosa centra. Kopā ar to tika palaisti pavadoņi KOMPSAT-3, SDS-4 un HORYU-II. Pavadonis no raķetes atdalījās 17:02 UTC.